text: Imatge d'arxiu d'un concert de Doctor Prats
  Actualitzada 19/11/2019 a les 18:00
  Tot està preparat perquè aquest dissabte 23 de novembre, a partir de les 23.30 h, se celebri la novena edició de L'Aglà Festival al pavelló esportiu de Vandellòs.
  Segons ha informat l' Associació de Joves de Vandellòs, l'entitat que organitza el festival, amb la col·laboració de l'Ajuntament de Vandellòs i l'Hospitalet de l'Infant, es preveu que l'aforament, de 900 persones, sigui complet.
  El festival estarà encapçalat per Oques Grasses, una de les bandes musicals que més ha sonat aquest estiu arreu del país i que presentarà el seu nou disc Fans del sol. Aquesta banda d'Osona s'ha fet especialment coneguda amb una fusió molt personal de reggae i pop, però que en aquest treball s'obre a sons africans, música llatina, trap i fins i tot algunes bases electròniques.
  Un altre dels plats forts serà Doctor Prats, que oferirà a Vandellòs l'últim concert de la gira Avui lluny és més a prop Tour, que ha fet parada, a Canet Rock i el Doctor Music Festival entre altres llocs destacats, amb la seva música de fusió, que barreja estils tan diversos com el pop, la cúmbia, el reggae, l'ska, l'electroswing i el dubstep.
  Completarà el cartell del IX L'Aglà Festival el grup Seikos, de Sant Feliu de Llobregat. Aquesta banda integrada per nou músics, tots ells joves, amb una mitjana d'edat d'uns 22 anys, presentarà el seu primer disc d'estudi, anomenat Viaje al centro, que inclou cançons carregades de ritmes ska i reggae, plenes d'energia. També hi afegeixen dosis de rock i alguns sons electrònics.